SL Uradni list Evropske unije C 191/24

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2011/C 191/12

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„ΚΟΥΦΕΤΑ ΑΜΥΓΔΑΛΟΥ ΓΕΡΟΣΚΗΠΟΥ“ (KOUFETA AMYGDALOU GEROSKIPOU)

ES št.: CY-PGI-0005-0800-02.03.2010

ZGO ( X ) ZOP ( )

1. Ime:

„Κουφέτα Αμυγδάλου Γεροσκήπου“ (Koufeta Amygdalou Geroskipou)

2. Država članica ali tretja država:

Ciper

3. Opis kmetijskega proizvoda ali živila:

3.1 Vrsta proizvoda:

Skupina 2.4: Kruh, fino pecivo, slaščice in drugi pekovski izdelki

3.2 Opis proizvoda, za katerega se uporablja ime iz 1. točke:

„Koufeta Amygdalou Geroskipou“ so praženi mandlji s sladkorjem.

Končni proizvod ima naslednje glavne značilnosti:

Fizične značilnosti Oblika: ovalna/mandljasta Barva: bela

Kemijske značilnosti Vsebnost vlage: 2–4 %

Organoleptične značilnosti Površina/tekstura: za zunanjo plast sladkornega sirupa je značilna hrapava površina, ki je v primerjavi s podobnimi proizvodi med žvečenjem mehkejša in pusti prijeten občutek (v ustih se hitro topi). Sladkorni ovoj je debel od dva do štiri milimetre. Okus: sladek zaradi sladkorja in značilni okus po praženih mandljih.

3.3 Surovine (samo za predelane proizvode):

Za proizvodnjo praženih mandljev „Koufeta Amygdalou Geroskipou“ se uporabljajo: (a) mandlji in (b) kristalni sladkor iz sladkornega trsa.

3.4 Krma (samo za proizvode živalskega izvora):

Ni relevantno.

3.5 Posebni proizvodni postopki, ki jih je treba izvajati na opredeljenem geografskem območju:

Proizvodnja in pakiranje proizvoda „Koufeta Amygdalou Geroskipou“ morata potekati na opredeljenem geografskem območju (občina Geroskipou) (za sladkor in mandlje ni nujno, da izvirajo iz opredeljenega geografskega območja).

3.6 Posebna pravila za rezanje, ribanje, pakiranje itn.:

Zaradi kondenzacije, ki ustvari vlago v vrečkah, se proizvoda „Koufeta Amygdalou Geroskipou“ ne sme pakirati pri temperaturi nad 45 °C. Postopek pakiranja, ki poteka pri sobni temperaturi, se lahko začne takoj, ko temperatura pade pod 45 °C. Če se proizvod ne zapakira takrat, se izgubi preveč vlage in mandlji „Koufeta“ med žvečenjem ne bodo tako mehki (in sicer njihove posebne organoleptične značilnosti se bodo spremenile). Zaradi tega je čas pakiranja proizvoda „Koufeta Amygdalou Geroskipou“ ključnega pomena, saj je od tega odvisna ohranitev njegovih končnih organoleptičnih značilnosti. Zato je nujno, da se proizvod „Koufeta Amygdalou Geroskipou“ pakira znotraj opredeljenega geografskega območja. S tem se zagotavljata tudi pristnost in sledljivost proizvoda.

3.7 Posebna pravila za označevanje:

Označevanje proizvoda „Koufeta Amygdalou Geroskipou“ zajema enomesečni rok uporabnosti od datuma proizvodnje.

4. Kratka opredelitev geografskega območja:

Upravne meje občine Geroskipou.

5. Povezanost z geografskim območjem:

5.1 Posebnosti geografskega območja:

Proizvod „Koufeta Amygdalou Geroskipou“ se proizvaja po tradicionalnem družinskem receptu in do zdaj so bile vse osebe, vključene v proizvodnjo v občini Geroskipou, potomci Sophoclesa Athanasiosa, ki je s proizvodnjo začel v občini Geroskipou leta 1895. Proizvod že več kot stoletje na enak način in na istem geografskem območju (občina Geroskipou) proizvajajo potomci Sophoclesa Athanasiosa. Posledično se strokovno znanje in izkušnje, ki so potrebni za proizvodnjo „Koufeta Amygdalou Geroskipou“, na opredeljenem geografskem območju uporabljajo od leta 1895 in so se ohranili vse do danes. Znanje o proizvodnji mandljev „Koufeta Amygdalou Geroskipou“ na mlajše generacije že od nekdaj prenašajo izkušeni proizvajalci, torej se to znanje prenaša iz generacije v generacijo.

Knjiga z naslovom „Geroskipou – Old and New“ (Aristidou in Vakis, 1992) vsebuje navedbo o pripravi mandljev s sladkorjem v občini Geroskipou po letu 1930, ki so se prodajali predvsem v času festivalov. Proizvod je naveden tudi v knjigi „Geroskipou – A Historical and Folkloric Study“ (Hatzikyriakos, 2000), v kateri je navedeno, da se mandlji s sladkorjem pripravljajo s sirupom, sladkorjem in mandlji, ki se pražijo v majhnem loncu. Proizvod „Koufeta Amygdalou Geroskipou“ je prejel nagrado na posebnem sejmu v kraju Stroumbi leta 1937, kar je bilo zanj odločilnega pomena.

Poleg tega je proizvod „Koufeta Amygdalou Geroskipou“ naveden v knjigi občine Geroskipou z naslovom „Geroskipou from Antiquity to the present day“ (2008). V mesečnem glasilu „O Tahidromos tis Paphou“ (avgust 2010) je bil objavljen intervju z izkušenim proizvajalcem, ki se še vedno ukvarja s proizvodnjo zadevnih mandljev, pri čemer je bilo navedeno, da gre za tradicionalni proizvod občine Geroskipou, ki je že dolgo uveljavljen.

5.2 Posebnosti proizvoda:

Proizvod „Koufeta Amygdalou Geroskipou“ ima dve posebnosti:

(a) ugled proizvoda zaradi tradicionalne metode proizvodnje, ki se v občini Geroskipou uporablja od konca 19. stoletja vse do danes, in

(b) nekatere posebne organoleptične značilnosti, zaradi katerih se ta proizvod razlikuje od podobnih proizvodov, in sicer zlasti značilna hrapava površina in tekstura zaradi zunanje plasti sladkornega sirupa, ki je med žvečenjem mehkejša kot pri podobnih proizvodih, se hitro topi v ustih in pusti prijeten občutek. Proizvod „Koufeta Amygdalou Geroskipou“ je tudi značilno sladek zaradi sladkorja. Hrapava površina, tekstura in sladkost so edinstvene značilnosti tega proizvoda, ki jih drugi mandlji s sladkorjem nimajo. „Koufeta Amygdalou Geroskipou“ se proizvaja zlasti brez uporabe voska, ki bi zaščitil ali izoliral mandelj (praksa pri proizvodnji drugih mandljev s sladkorjem, da ti ohranijo vsebnost olja). Razen mandljev in sladkorja v postopek niso vključene druge surovine, niti se ne izvajajo dodatni postopki za poliranje mandljev s sladkorjem (premazovanje z voskom ali mehansko poliranje kot nadaljevanje obdelave v napravi za proizvodnjo mandljev s sladkorjem), kot je značilno za druge mandlje s sladkorjem. Pore na površini proizvoda zato ostanejo odprte, zaradi česar je površina bolj hrapava kot pri drugih mandljih s sladkorjem. Poleg tega je proizvod „Koufeta Amygdalou Geroskipou“ do izteka roka uporabnosti mehkejši in slajši kot drugi mandlji s sladkorjem, saj se med postopkom proizvodnje druge surovine ne uporabljajo, medtem ko se pri drugih mandljih s sladkorjem dodajajo druge surovine, da zmanjšajo sladkost proizvoda.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Proizvod „Koufeta Amygdalou Geroskipou“ je znan povsod na Cipru. Kot je navedeno zgoraj, se proizvod „Koufeta Amygdalou Geroskipou“ v občini Geroskipou proizvaja že veliko let, znanje o njegovi pripravi pa se še danes prenaša iz generacije v generacijo. Edinstvenost proizvoda „Koufeta Amygdalou Geroskipou“ in njegove posebne značilnosti izvirajo iz znanja proizvajalcev v občini Geroskipou, zlasti kar zadeva metodo pridobivanja. Posebna tekstura, ki je značilna za proizvod „Koufeta Amygdalou Geroskipou“, je predvsem rezultat načina priprave proizvoda, zlasti dolžine postopka premazovanja praženih mandljev s sladkornim sirupom, ritmičnega gibanja naprave za proizvodnjo mandljev s sladkorjem med postopkom in recepta za pripravo proizvoda. Bistveni element v postopku proizvodnje, ki predstavlja temeljno znanje, je ta, da mora proizvajalec ves čas stati ob stroju (napravi za proizvodnjo mandljev s sladkorjem), tako da nadzoruje celotni postopek premazovanja ter lahko nemudoma posreduje, da po potrebi prilagodi gostoto in količino sirupa ter temperaturo. Tudi kombinacija časa, potrebnega za premazovanje praženih mandljev s sladkornim sirupom, in ritmičnega gibanja naprave za proizvodnjo mandljev s sladkorjem med postopkom premazovanja je zelo pomembna. Če se mandlji premažejo prehitro in/ali če ritmično gibanje naprave za proizvodnjo mandljev s sladkorjem ni popolnoma pravilno, se ti zlepijo. Podobno se mandlji, če se premažejo prepozno in/ali če ritmično gibanje naprave za proizvodnjo mandljev s sladkorjem ni popolnoma pravilno, izsušijo in ne absorbirajo prave količine sladkorja. Vse navedeno predstavlja del tradicije, pristne lokalne metode proizvodnje ter lokalno znanje in izkušnje proizvajalcev občine Geroskipou. K uspehu recepta, opisanega v specifikaciji, prispeva tudi uporaba le dveh surovin, in sicer sladkorja ter mandljev, in ničesar drugega (v nasprotju s proizvodnjo drugih mandljev s sladkorjem, pri kateri se uporabljajo tudi druge surovine).

Sklic na objavo specifikacije:

(člen 5(7) Uredbe (ES) št. 510/2006)

http://www.moa.gov.cy/moa/da/da.nsf/All/BAB8773EB6D4C5BD422576CD00354E95/$file/EvnoikiApofasiYpourgou4406Jan10.pdf?OpenElement

(1) UL L 93, 31.3.2006, str. 12.